SK Úradný vestník Európskej únie C 98/22

Oznámenie o začatí čiastočného opätovného otvorenia antidumpingového prešetrovania týkajúceho sa dovozu určitých kompresorov s pôvodom v Čínskej ľudovej republike

2011/C 98/08

Komisia sa z vlastnej iniciatívy rozhodla čiastočne opätovne otvoriť antidumpingové prešetrovanie týkajúce sa dovozu určitých kompresorov s pôvodom v Čínskej ľudovej republike, ktoré sa začalo podľa článku 5 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“). Opätovné otvorenie sa obmedzuje na preskúmanie, či určité typy výrobkov spadajú do rozsahu pôsobnosti antidumpingových opatrení uložených na dovoz určitých kompresorov s pôvodom v Čínskej ľudovej republike.

1. Výrobok

Príslušným výrobkom sú piestové kompresory (s výnimkou čerpadiel piestových kompresorov) s prietokom nepresahujúcim dva kubické metre (m3) za minútu, ktoré v súčasnosti spadajú do číselných znakov KN ex 8414 40 10, ex 8414 80 22, ex 8414 80 28 a ex 8414 80 51 a pochádzajú z Čínskej ľudovej republiky.

2. Príslušné opatrenie

Príslušným opatrením je konečné antidumpingové clo, ktoré bolo uložené na dovoz príslušného výrobku nariadením Rady (ES) č. 261/2008 (2) (ďalej len „príslušné opatrenie“). Platnosť príslušného opatrenia uplynula 21. marca 2010 (3).

3. Dôvody opätovného otvorenia

Podľa informácií dostupných Komisii sú tzv. minikompresory, t. j. kompresory bez nádrže schopné pracovať pri napájaní z 12 V zdroja, ktoré spadajú do definície výrobku, zrejme odlišné od iných kompresorov, na ktoré sa vzťahuje príslušné opatrenie. Preto sa považuje za vhodné čiastočne opätovne otvoriť prešetrovanie, pokiaľ ide o objasnenie definície výrobku, pričom záver v tejto veci bude mať prípadne retroaktívny účinok ku dňu uloženia príslušných opatrení.

4. Postup

Keďže Komisia po porade s poradným výborom dospela k záveru, že čiastočné opätovné otvorenie antidumpingového konania je oprávnené, týmto čiastočne opätovne otvára antidumpingové prešetrovanie týkajúce sa dovozu určitých kompresorov s pôvodom v Čínskej ľudovej republike, ktoré sa začalo podľa článku 5 základného nariadenia oznámením uverejneným v Úradnom vestníku Európskej únie (4).

Komisia preskúma informácie predložené všetkými zainteresovanými stranami, aby stanovila, či by sa minikompresory mali vyňať z rozsahu pôsobnosti antidumpingových opatrení uložených nariadením Rady (ES) č. 261/2008.

Všetky zainteresované strany sa týmto vyzývajú, aby oznámili svoje stanoviská, predložili informácie a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v bode 5 písm. a) tohto oznámenia.

Komisia môže okrem toho vypočuť zainteresované strany, ak predložia žiadosť, ktorou preukážu, že existujú osobitné dôvody, na základe ktorých by mali byť vypočuté. Táto žiadosť sa musí predložiť v rámci lehoty stanovenej v bode 5 písm. b) tohto oznámenia.

5. Lehoty

a) Pre strany, aby sa prihlásili a predložili informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť akékoľvek informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

b) Vypočutia

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

6. Písomné podania a korešpondencia

Všetky podania predložené zainteresovanými stranami musia byť vyhotovené písomne v papierovej aj elektronickej forme a musia uvádzať názov, adresu, e-mailovú adresu, telefónne a faxové číslo zainteresovanej strany. Ak zainteresovaná strana nemôže z technických príčin predložiť podania a žiadosti v elektronickej forme, musí o tom bezodkladne informovať Komisiu.

Všetky písomné podania a korešpondencia, ktoré zainteresované strany poskytnú ako dôverné, musia byť označené ako „Limited“ (5).

Od zainteresovaných strán, ktoré poskytnú údaje označené ako „Limited“, sa vyžaduje, aby predložili zhrnutia informácií, ktoré nemajú dôverný charakter, podľa článku 19 ods. 2 základného nariadenia, a ktoré budú označené ako „For inspection by interested parties“. Tieto zhrnutia by mali byť dostatočne podrobné, aby umožňovali primerané pochopenie podstaty predložených dôverných informácií. Ak zainteresovaná strana poskytujúca dôverné informácie nepredloží súhrn, ktorý nemá dôverný charakter, v požadovanej forme a kvalite, nemusí sa na takéto dôverné informácie prihliadať.

Adresa Komisie na účely korešpondencie:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

7. Nespolupráca

Ak ktorákoľvek zainteresovaná strana odmietne sprístupniť alebo neposkytne potrebné informácie v rámci lehôt alebo významnou mierou bráni prešetrovaniu, môžu sa dočasné alebo konečné zistenia, či už pozitívne alebo negatívne, vypracovať v súlade s článkom 18 základného nariadenia.

Ak sa zistí, že niektorá zainteresovaná strana poskytla nesprávne alebo zavádzajúce informácie, tieto informácie sa nemusia zohľadniť a môžu sa použiť len dostupné skutočnosti.

Ak niektorá zo zainteresovaných strán nespolupracuje alebo spolupracuje iba čiastočne, a zistenia sú preto založené na dostupných skutočnostiach v súlade s článkom 18 základného nariadenia, výsledok môže byť pre túto stranu menej priaznivý ako v prípade, keby bola spolupracovala.

8. Spracovanie osobných údajov

Je potrebné uviesť, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).

9. Úradník pre vypočutie

Takisto je potrebné uviesť, že ak sa zainteresované strany domnievajú, že pri uplatňovaní svojich práv na obhajobu majú ťažkosti, môžu sa obrátiť na úradníka pre vypočutie z Generálneho riaditeľstva pre obchod. Pôsobí ako kontaktná osoba medzi zainteresovanými stranami a útvarmi Komisie, ktorá v prípade potreby ponúka sprostredkovanie v procesných záležitostiach ovplyvňujúcich ochranu ich záujmov v tomto konaní, najmä v súvislosti s nahliadnutím do spisu, ochranou údajov, predĺžením lehôt a spracovaním písomne a/alebo ústne podaných stanovísk.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej stránke Generálneho riaditeľstva pre obchod (http://ec.europa.eu/trade).

(1) Ú. v. ES L 56, 6.3.1996, s. 1. Nariadenie následne nahradené nariadením Rady (ES) č. 1225/2009 (Ú. v. EÚ L 343, 22.12.2009, s. 51).

(2) Ú. v. EÚ L 81, 20.3.2008, s. 1.

(3) Ú. v. EÚ C 73, 23.3.2010, s. 39.

(4) Ú. v. EÚ C 314, 21.12.2006, s. 2.

(5) Tento dokument je dôverným dokumentom podľa článku 19 nariadenia Rady (ES) č. 1225/2009 (Ú. v. EÚ L 343, 22.12.2009, s. 51) a článku 6 Dohody WTO o uplatňovaní článku VI dohody GATT z roku 1994 (antidumpingová dohoda). Dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(6) Ú. v. ES L 8, 12.1.2001, s. 1.